
Όχι στις ηλεκτρονικές εκλογές – παρωδία που επιχειρεί να στήσει το ΥΠΑΙΘ!

 Να πραγματοποιηθούν δια ζώσης οι εκλογές για την ανάδειξη αιρετών εκπροσώπων των εκπαιδευτικών στα Υπηρεσιακά Συμβούλια
Με το ΦΕΚ που δημοσιεύτηκε στις 30 Σεπτεμβρίου 2022, το ΥΠΑΙΘ, κόντρα στην βούληση της συντριπτικής πλειοψηφίας των εκπαιδευτικών, αποφάσισε τη διεξαγωγή των εκλογών για τους αιρετούς των Υπηρεσιακών Συμβουλίων με ηλεκτρονική ψηφοφορία.
Την ώρα που όλες οι δραστηριότητες είναι «ανοιχτές», την ώρα που στα σχολεία δεν παίρνεται κανένα μέτρο για την προστασία εκπαιδευτικών και μαθητών, την ώρα που στο σύνολο σχεδόν των Υπουργείων (βλ. Δήμους) οι αντίστοιχες εκλογές πραγματοποιούνται δια ζώσης, η πολιτική ηγεσία του ΥΠΑΙΘ προσπαθεί να βάλει με αυτόν τον τρόπο σε μόνιμη «καραντίνα» τη συνδικαλιστική διαδικασία, τη ζωντανή επαφή και τον διάλογο. Αποδεικνύεται για άλλη μια φορά πόσο υποκριτική ήταν το 2020 η αξιοποίηση της πανδημίας για την προώθηση της ηλεκτρονικής ψηφοφορίας, επιλογή την οποία καταδίκασαν σε ποσοστό 95% οι εκπαιδευτικοί. 

Η λογική του «αποφασίζομεν και διατάσσομεν» συνεχίζεται χωρίς τέλος από την Υπουργό Παιδείας και την κυβέρνηση. Θέλουν εκλογές κομμένες και ραμμένες στα μέτρα τους, πλήρως διαβλητές και ελεγχόμενες. Τα υπόλοιπα περί διασφάλισης της ανωνυμίας και του αδιάβλητου είναι τουλάχιστον αστεία. Ειδικά μετά και τις τελευταίες αποκαλύψεις για τις «νόμιμες» και παράνομες παρακολουθήσεις, για την ύπαρξη ενός πολυδαίδαλου μηχανισμού φακελώματος, καταγραφής και ελέγχου από το κράτος και τους μηχανισμούς του, δεν υπάρχει καμία αμφιβολία, καμία αυταπάτη. Δεν υπάρχει καμία διασφάλιση του απορρήτου από όλους όσους το έκαναν κουρελόχαρτο. 
Το Δ.Σ του συλλόγου μας είναι αντίθετο με την ηλεκτρονική ψηφοφορία και απαιτεί να ανακληθεί άμεσα το ΦΕΚ, να προκηρυχθούν εκλογές για την ανάδειξη αιρετών εκπροσώπων στα Υπηρεσιακά Συμβούλια με άμεση, αυτοπρόσωπη, καθολική και μυστική ψηφοφορία με βάση το ΠΔ 1/2003. 
Καλούμε τα Δ.Σ. της ΔΟΕ και της ΟΛΜΕ, όπως και το 2020, να ακυρώσουν στην πράξη τα σχέδια της κυβέρνησης. Να καλέσουν συντεταγμένα τον κλάδο να γυρίσει την πλάτη στα σχέδια της κ. Κεραμέως. Να δώσουν, αυτή την φορά, ένα ακόμα μάθημα στην κυβέρνηση και το ΥΠΑΙΘ, να εκλέξουν με δικές τους διαδικασίες, με κάλπες και δια ζώσης εκλογές, ανεξάρτητα από το ΥΠΑΙΘ, τους αιρετούς εκπροσώπους τους, να απαιτήσουν αυτοί να οριστούν στα Υπηρεσιακά Συμβούλια. Ταυτόχρονα, οι χιλιάδες εκπαιδευτικοί, όπως και το 2020, να απέχουν μαζικά από τις ηλεκτρονικές εκλογές του ΥΠΑΙΘ.
Το μοναδικό δίλημμα αυτή τη στιγμή είναι:
Με τα ΣΩΜΑΤΕΙΑ ΚΑΙ ΤΟΥΣ ΧΙΛΙΑΔΕΣ ΕΚΠΑΙΔΕΥΤΙΚΟΥΣ
ενάντια στα σχέδια της κυβέρνησης 
ή ΜΕ ΤΗΝ ΚΕΡΑΜΕΩΣ ΚΑΙ ΤΟ ΥΠΑΙΘ
ενάντια στο 95% του κλάδου!!!
Τα σωματεία και οι εργαζόμενοι, παίρνουμε την υπόθεση στα χέρια μας! Υπερασπιζόμαστε τα σωματεία μας από την κρατική παρέμβαση, τον κυβερνητικό έλεγχο και τη χειραγώγηση. 
Δυναμώνουμε τον αγώνα για δουλεία, ζωή και μόρφωση με αξιοπρέπεια! Στις 9 του Νοέμβρη απεργούμε!
Για το Διοικητικό Συμβούλιο
                 Ο   ΠΡΟΕΔΡΟΣ                                            H  ΓΡΑΜΜΑΤΕΑΣ
  ΑΠΟΣΤΟΛΗΣ  ΠΑΠΑΓΙΑΝΝΟΠΟΥΛΟΣ               ΔΕΣΠΟΙΝΑ ΧΟΥΤΑ
